למרות שאף ארגון לא קיבל עליו עדיין אחריות למתקפת הטרור בדהב שבסיני כבר עתה מובילות טביעות האצבעות לאל-קאעידה. הפיגועים הקודמים ב-2005 וב-2004 אירעו באותו המתווה בדיוק. מצרים פעלה מאז לאתר תאי טרור ולעצור חשודים.
ראש המטה ללוחמה בטרור, דני ארדיטי, פרסם רק לפני שבועות אחדים אזהרת מסע מעודכנת, שכללה המלצה לאזרחי ישראל להימנע מכל ביקור או שהייה במדינות ערב. בשיחה עם ynet, אומר ארדיטי: "ההתרעות שהיו בידי ישראלים הובילו לארגונים קטנים המסונפים לאל-קאעידה בדרך זו או אחרת. לפני כחודש העלנו את התרעת המסע המזהירה את הישראלים מפני נסיעה למצרים לרבות סיני, זאת עקב מידע מודיעיני אמין יחסית על כוונה לבצע פיגועי טרור כנגד תיירים זרים וישראלים.
"על-פי המידע הזה היה חשש לביצוע פיגוע טרור או חטיפת ישראלים בסיני. המלצנו בתוקף לאזרחי ישראל להימנע מכל ביקור בסיני. ולישראלים השוהים בסיני לצאת משם לאלתר.
"אני חוזר ומתריע שסיני היא מקום מסוכן על-פי המידע שבידינו. סיני מסוכנת לתיירים בכלל ולישראלים בפרט. אני קורא לכל מי שתכנן לנסוע לסיני ביום העצמאות ובזמן הקרוב שלא לעשות זאת ולישראלים הנמצאים בסיני לחזור מיד לישראל".
שירותי הביטחון המצרים העריכו מיד לאחר הפיגועים בדהב שהמחבלים שייכים לקבוצות טרור מקומיות, שאינן קשורות לארגוני טרור בינלאומיים, אך סוכנויות ביטחון אחרות טענו כי העקבות מובילות לאל-קאעידה.
רק לפני חמישה ימים קטעה הטלוויזיה המצרית את שידוריה במפתיע ומסרה הודעה דחופה מטעם משרד הפנים המצרי המדווחת על חשיפת התארגנות טרור חשאית על רקע איסלאמי קיצוני. "כוחות הביטחון עצרו לאחרונה 22 בני אדם שהיו פעילים בהתארגנות חשאית שכונתה 'אל-טאיפה אל-מנסורה' (העדה המנצחת) בעלי אידיאולוגיה קיצונית. הפעילים נעצרו בשכונות שונות בקהיר ובעיר חלואן דרומית לקהיר", נאמר בהודעה.
עוד נמסר ממשרד הפנים "הנאשמים תכננו לבצע פעולות טרור נגד אתרי תיירות, פגיעה בקו צינור הגז הטבעי המקיף את העיר קהיר רבתי ובאתרים רגישים אחרים באמצעות הנחת מטענים, ובחנו את האפשרות לפגוע באנשי דת מוסלמים וקופטים וכן בצעירים באתרי בילוי. ראשי ההתארגנות התקשרו עם גורמי חוץ על מנת להוציא פעילים להתאמן בחו"ל".
"אל-קאעידה ממקד מאמצים סביב ישראל"
גורמי ביטחון בישראל החלו לקבל דיווחים על האירועים בסיני. אגף המודיעין בצה"ל בחן מגמות שונות של ארגוני הטרור והעריך שאל-קאעידה ימקד את פעילותו בסביבה הקרובה לישראל: סיני, שארם, טאבה ורבת עמון. הנחת העבודה המחמירה של מערכת הביטחון היא ניסיון של פעילי הארגון להסתנן לישראל דרך גבול ישראל מצרים. חשש נוסף הוא שפעילי הארגון יגיעו לרצועת עזה על מנת לבנות שם תשתית רחבה להוצאת פיגועים אל הפועל.
בפברואר השנה הוגשו לבית המשפט הצבאי בשומרון כתבי אישום נגד שני פעילי טרור משכם, שנעצרו על-ידי כוחות הביטחון בסוף שנת 2005. פעילי אל-קאעידה בירדן חברו להתארגנות מקומית בשכם, שחבריה חיפשו אחר מקורות סיוע חיצוניים, והפעילו אותם. חברי ההתארגנות בשכם העלו הצעה לבצע פיגוע בגבעה הצרפתית בירושלים באמצעות מחבל מתאבד ומכונית תופת במגמה לגרום למספר רב של נפגעים ואף קיבלו כספים לשם מימון ההכנות לפיגוע.
במהלך שנת 2005 פעלו גורמי הג'יהאד העולמי במצרים, ירדן ולבנון, שלוש מדינות הגובלות עם ישראל. שניים מהפיגועים כללו ירי רקטות לעבר ישראל. ביולי 2005 בוצעו שלושה פיגועים מתוזמנים באתרי תיירות בשארם א-שייח שבדרום חצי האי סיני. הפיגועים בוצעו באמצעות פיצוץ שתי מכוניות תופת ומזוודת נפץ בסמוך לאתרי תיירות מרכזיים, בתי מלון ובתי קפה. בפיגועים נהרגו כ-88 בני אדם ונפצעו יותר מ-200.
באוגוסט נורו מעקבה שלושה טילי קטיושה לעבר העיר אילת ולעבר מפרץ עקבה. אחד הטילים נחת בסמוך לשדה התעופה באילת. שניים נוספים, שכוונו לעבר ספינה אמריקנית שעגנה במפרץ עקבה, החטיאו את מטרתם. אחד מהטילים פגע בחיילים ירדניים, אחד מהם נהרג והשני נפצע.
בנובמבר בוצעה סדרת פיגועי התאבדות מתוזמנים בשלושה בתי מלון בעמאן בירת בירדן. כ-70 בני אדם נהרגו וכמאתיים נפצעו. הפעולות בוצעו על ידי שלושה מחבלים מתאבדים, בלילה שבין 28-27 בדצמבר נורו משטח לבנון לעבר יישובי הצפון כעשר רקטות 107 מ"מ. הירי בוצע במקביל משני מוקדים: מהגזרה המרכזית נורו מספר רקטות לעבר קריית שמונה. מהגזרה המערבית נורו מספר רקטות שנפלו באזור העיירה שלומי ובקרבת ישובים נוספים לאורך הגבול. יום לאחר מכן קיבל ארגונו של אבו מצעב אל-זרקאווי אחריות לירי.
בין לאדן אחראי?